Λευτέρης Αυγενάκης

Ο Λευτέρης Αυγενάκης (Μεσαρά Ηρακλείου, 18 Ιουλίου 1972) είναι Έλληνας τοπογράφος μηχανικός και πολιτικός, βουλευτής Ηρακλείου της Νέας Δημοκρατίας.

Από το 2010 ως το 2012 είχε προσχωρήσει στη Δημοκρατική Συμμαχία. Τον Ιούλιο του 2024 διεγράφη από την ΚΟ της Νέας Δημοκρατίας, αλλά επανήλθε σε αυτή τον Δεκέμβριο του ίδιου έτους.

Βιογραφία
Σπούδασε μηχανικός τοπογραφίας στο ΤΕΙ Αθήνας, παρακολούθησε πρόγραμμα μετεκπαίδευσης στη Διαχείριση και Τεχνολογία Περιβάλλοντος και είναι κάτοχος μεταπτυχιακού τίτλου στην Παγκόσμια Πολιτική Οικονομία και τις Διεθνείς Σχέσεις από το Τμήμα Πολιτικής Επιστήμης και Διεθνών Σχέσεων του Πανεπιστημίου Πελοποννήσου.

Εργάστηκε ως εργοδηγός και μελετητής σε δημόσια έργα και ως τραπεζικό στέλεχος στην Παγκρήτια Συνεταιριστική Τράπεζα. Έχει ιδρύσει την εταιρία «Επιχειρείν Ε.Ε. - Σύμβουλοι Επιχειρήσεων και Τεχνικών Μελετών» με έδρα το Ηράκλειο.

Υπήρξε μέλος της Κ.Ε. της ΟΝΝΕΔ, αναπληρωτής υπεύθυνος της ΔΑΠ-ΝΔΦΚ Τ.Ε.Ι. και μέλος Κ.Σ. της Εθνικής Σπουδαστικής Ένωσης Ελλάδας (ΕΣΕΕ) για δυο περιόδους. Έχει διατελέσει πρόεδρος της Φοιτητικής Ένωσης Κρητών Αττικής και μέλος του ΔΣ της Παγκρήτιας Ένωσης Αθηνών. Υπήρξε ιδρυτικό μέλος και πρόεδρος του ΔΣ της Παγκρήτιας Νεολαίας.

Το 2007 εξέδωσε το πρώτο του βιβλίο με τίτλο Πολιτικά Θέματα (εκδόσεις Ελληνικά Γράμματα) ενώ το 2010 προχώρησε στην ηλεκτρονική έκδοση βιβλίου (e-book) με τίτλο Δημόσια Διοίκηση Ώρα Μηδέν. Και ο Θεός φοβάται το Ελληνικό Κράτος.

 Πολιτική σταδιοδρομία και δραστηριότητα 

Το Μάρτιο του 2004 πολιτεύτηκε για πρώτη φορά στο νομό Ηρακλείου με τη Νέα Δημοκρατία. Τον Ιούλιο του 2007 εξελέγη μέλος της Κεντρικής Επιτροπής της Νέας Δημοκρατίας (7ο Τακτικό Συνέδριο). 

Στις εθνικές εκλογές του 2007 εκλέχτηκε στην εκλογική περιφέρεια Ηρακλείου δεύτερος σε σταυρούς, ενώ στις εκλογές του 2009 ήρθε πρώτος στην ίδια περιφέρεια. Το 2010, μετά την διαγραφή του από τον Αντώνη Σαμαρά, είχε προσχωρήσει στη Δημοκρατική Συμμαχία της Ντόρας Μπακογιάννη. Τον Ιούνιο του 2012 επανήλθε στη ΝΔ όπου και επανεκλέχθηκε βουλευτής Ηρακλείου. Στις εκλογές του Ιανουαρίου 2015 επανεξελέγη και τον Μάρτιο 2015 εξελέγη Τομεάρχης Υποδομών, Μεταφορών και Δικτύων της Νέας Δημοκρατίας.

Από τον Οκτώβριο του 2013 είναι μέλος του Οργανισμού για την Ασφάλεια και την Συνεργασία στην Ευρώπη (ΟΑΣΕ). Επιπλέον, συμμετέχει στις Κοινοβουλευτικές Ομάδες Φιλίας Ελλάδας - Αζερμπαϊτζάν, Ελλάδας - Ηνωμένων Πολιτειών Αμερικής και Ελλάδας - Ηνωμένων Αραβικών Εμιράτων.

Στις 13 Ιανουαρίου 2016 τοποθετήθηκε αναπληρωτής γραμματέας της Πολιτικής Επιτροπής της Νέας Δημοκρατίας με βασικό στόχο την ανασύνταξη του κόμματος και ορίστηκε σύνδεσμος του Κόμματος με την Κοινοβουλευτική Ομάδα. Τον Απρίλιο 2016 εκλέχθηκε Γραμματέας Πολιτικής Επιτροπής της ΝΔ.

Μεταξύ άλλων έχει αναλάβει πρωτοβουλία για την οδική ασφάλεια στην Κρήτη και την ίδρυση του φόρουμ «Οδηγούμε με ασφάλεια». Υπέδειξε επίσης δεκάδες επικίνδυνα σημεία του εθνικού, επαρχιακού και αγροτικού οδικού δικτύου όπου υπάρχουν επικίνδυνες κακοτεχνίες που αυξάνουν την επικινδυνότητα και την πιθανότητα πρόκλησης ατυχήματος.

Στο 12ο Συνέδριο της ΝΔ η οργανωτική επιτροπή εισηγήθηκε την ανανέωση της θητείας και στην πρώτη συνεδρίαση της νέας Πολιτικής Επιτροπής ο Λευτέρης Αυγενάκης επανεξελέγη Γραμματέας της ΝΔ.

Τον Ιούλιο του 2019 ο Λευτέρης Αυγενάκης ανέλαβε καθήκοντα υφυπουργού Πολιτισμού και Αθλητισμού. Διατέλεσε υπουργός Αγροτικής Ανάπτυξης και Τροφίμων από τις 27 Ιουνίου 2023 έως τις 14 Ιουνίου 2024.

 Υπόθεση Ρίχτερ 
Ο Λευτέρης Αυγενάκης, με παρέμβασή του ως βουλευτής, είχε αναφερθεί στην αναγόρευση ως επίτιμου διδάκτορα του Γερμανού καθηγητή Ιστορίας Χάινς Ρίχτερ από το Πανεπιστήμιο Κρήτης. Σύμφωνα με τον στρατηγό εν αποστρατεία Μανούσο Παραγιουδάκη το βιβλίο του Ρίχτερ για τη μάχη της Κρήτης την παρουσίαζε ως «ιπποτική και δίκαιη», γεγονός που έθιγε τους κατοίκους της Κρήτης. Τη διαμαρτυρία τους για την αναγόρευση του Ρίχτερ και φορείς όπως το Εθνικό Συμβούλιο Διεκδίκησης των Πολεμικών Αποζημιώσεων, το Παγκόσμιο Συμβούλιο Κρητών, η Ομοσπονδία Κρητικών Σωματείων, αλλά και Πανεπιστημιακοί.

Κατά του Ρίχτερ ασκήθηκε δίωξη από τον Εισαγγελέα Ρεθύμνου, η εκδίκαση της οποίας άρχισε τον Νοέμβριο του 2015. Κατά την διάρκεια της δίκης ο Αυγενάκης παραστάθηκε ως πολιτική αγωγή. Στην κατάθεση του στο δικαστήριο ο Αυγενάκης χαρακτήρισε τον Ρίχτερ «επιστήμονα σε εισαγωγικά». Ο Αυγενάκης ήταν ο μόνος βουλευτής από την Κρήτη που παρέστη ως πολιτική αγωγή στη δίκη και συνέδεσε την έκβαση της με τη διεκδίκηση πολεμικών αποζημιώσεων από το Β' Παγκόσμιο Πόλεμο από τη Γερμανία. Επεσήμανε ότι «η εξομοίωση του αγώνα του κρητικού λαού με τις ναζιστικές θηριωδίες από τον καθηγητή κ. Ρίχτερ, είναι θέμα που συνδέεται με την εθνική προσπάθεια διεκδίκησης των πολεμικών αποζημιώσεων, για το οποίο η Ελληνική Κυβέρνηση έχει πάρει ξεκάθαρη θέση».

Η υπεράσπιση ισχυρίστηκε ότι το κίνητρο του βουλευτή ήταν προσωπικό και ότι η εν κρυπτώ ανακήρυξη του Ρίχτερ σε επίτιμο διδάκτορα από το μεταπτυχιακό πρόγραμμα του τμήματος Πολιτικής Επιστήμης στο Ρέθυμνο, υπήρξε η αφορμή να ξεκινήσουν οι αντιδράσεις που οδήγησαν στην δίωξη του καθηγητή. Ο Βασίλης Δαφέρμος ζήτησε συγγνώμη από την κοινωνία της Κρήτης για την αναγόρευση του καθηγητή Χ. Ρίχτερ.

Υπέρ του Ρίχτερ κατέθεσε στο δικαστήριο ο καθηγητής Αντώνης Λιάκος. Επιστολή στήριξης του Ρίχτερ έστειλε ο Βρετανός ιστορικός Άντονυ Μπήβορ. Και οι δύο προέταξαν την ελευθερία έκφρασης και την ελευθερία της επιστημονικής έρευνας ως τους λόγους που τους ώθησαν να ταχθούν στο πλευρό του Ρίχτερ.

Ο Ρίχτερ τελικά αθωώθηκε με τη σύμφωνη γνώμη του εισαγγελέα. Ο βουλευτής Ηρακλείου Κρήτης Δανέλλης κατέθεσε ερώτηση στον Υπουργό Δικαιοσύνης μετά την ανακοίνωση της απόφασης ρωτώντας τον αν θα τροποποιήσει τη νομοθεσία ώστε να αποφευχθεί στο μέλλον η μεταφορά στις δικαστικές αίθουσες επιστημονικών διαμαχών για μικροκομματική εκμετάλλευση. 

Το Πανεπιστήμιο Κρήτης ανακάλεσε με απόφασή του τον τίτλο επιτιμίας που είχε απονείμει στον Ρίχτερ τον Μάιο 2015.

 Υπόθεση βιαιοπραγίας εναντίον υπαλλήλου 
Στις 2 Ιουλίου 2024 δημοσιοποιήθηκε ότι ο Αυγενάκης ενεπλάκη σε φραστική επίθεση και χειροδικία εναντίον υπαλλήλου του αεροδρομίου «Ελευθέριος Βενιζέλος» που σημειώθηκε στις 28 Ιουνίου και καταγράφηκε από τις κάμερες ασφαλείας. Για το περιστατικό διατάχθηκε εισαγγελική έρευνα για τα αδικήματα της βίας κατά υπάλληλου, διατάραξης λειτουργίας κοινωφελούς επιχείρησης, παράνομης βίας και φθοράς πράγματος που χρησιμεύει για την εξυπηρέτηση κοινού οφέλους. Στην συνέχεια, με απόφαση της επιτροπής δεοντολογίας της Νέας Δημοκρατίας ο Αυγενάκης διαγράφηκε από την κοινοβουλευτική ομάδα, ενώ αρνήθηκε να παραδώσει την έδρα του στο κόμμα. Ο βουλευτής έκανε λόγο για λεκτική ένταση και απόπειρα να πάρει το τηλέφωνο από τα χέρια του υπαλλήλου. Ο κυβερνητικός εκπρόσωπος ανέφερε ότι συμπεριφορές «ξέρεις ποιος είμαι εγώ;» δεν είναι ανεκτές και ο πρόεδρος της Βουλής τον απέκλεισε από τις συνεδριάσεις για δύο εβδομάδες. Μετά τη δημόσια συγγνώμη του Αυγενάκη, ο υπάλληλος ανακάλεσε τη μήνυση ως «ατυχές περιστατικό» που «πήρε τεράστιες διαστάσεις από τα Μέσα Μαζικής Ενημέρωσης με πολλές ανακρίβειες και υπερβολές». Στις 20 Δεκεμβρίου 2024, ο Αυγενάκης επανεντάχτηκε στην κοινοβουλευτική ομάδα της Νέας Δημοκρατίας.

Παραπομπές

 Εξωτερικοί σύνδεσμοι 
 Βουλή των Ελλήνων - Λευτέρης Αυγενάκης
 Δραστηριότητα Βουλευτή στο Κοινοβούλιο

Κατηγορία:Έλληνες υπουργοί Αγροτικής Ανάπτυξης και Τροφίμων
Κατηγορία:Έλληνες υφυπουργοί Πολιτισμού και Αθλητισμού
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Ηρακλείου
Κατηγορία:Έλληνες βουλευτές διαγραφέντες